Broj: 711-I-2415-P-149-21/2204-21

Zagreb, 03. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15 i 98/19., u, u daljnjem tekstu: ZSSI), **povodom vlastitih saznanja mogućeg sukoba interesa dužnosnika Slavka Prišćana,** **općinskog načelnika Općine Rovišće**, na 174. sjednici, održanoj 03. lipnja 2022.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Slavka Prišćana, općinskog načelnika Općine Rovišće, neće se pokrenuti, s obzirom da Povjerenstvo iz raspoloživih podataka i dokumentacije, u vezi smještaja i boravka dužnosnika u Velikoj Britaniji radi prisustvovanja utakmicama u okviru natjecanja koje je hrvatska reprezentacija u okviru EURO 2020 godine igrala u Velikoj Britaniji, nije utvrdilo postojanje okolnosti koje bi upućivale na moguću povredu odredbi ZSSI-a.**

Obrazloženje

Povjerenstvo je 28. lipnja 2021. zaprimilo anonimnu prijavu mogućeg sukoba interesa podnesenu protiv dužnosnika Slavka Prišćana, općinskognačelnika Općine Rovišće, pod brojem: 711-U-3040-P-149/21-01-5, koja je poslužila kao izvor informacija za daljnje postupanje Povjerenstva.

U prijavi podnositelj navodi da je Slavko Prišćan boravio u Londonu na prvoj utakmici Europskog nogometnog prvenstva koju je Hrvatska igrala protiv Engleske te potom i u Glasgowu na utakmici odigranoj protiv nogometne reprezentacije Škotske.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Slavko Prišćan, povodom obnašanja dužnosti općinskog načelnika Općine Rovišće obvezan postupati sukladno odredbama ZSSI-a.

Povodom navoda iz podnesene anonimne prijave Povjerenstvo je u svrhu stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u izvješće o imovinskom stanju dužnosnika od 16.06.2021. te je utvrdilo da je isti ostvario prihod od Hrvatskog nogometnog saveza za obavljanje sportske djelatnosti.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Slavno Prišćan dužnost općinskog načelnika Općine Rovišće obnaša u svom trećem mandatu, i to od 20. svibnja 2021., dok je istu dužnost prethodno obnašao u mandatima 2013-2017. i 2017. - 2021.

Povjerenstvo je u svrhu stjecanja saznanja tko mu je platio troškove od Hrvatskog nogometnog saveza (dalje u tekstu: HNS) dopisom od 21. listopada 2021. zatražilo očitovanje na okolnsosti obavlja li dužnosnik Slavko Prišćan funkciju člana Izvršnog odbora HNS-a i u kojem ju razdoblju obavlja, te je li navedeni dužnosnik povodom održavanja Europskog nogometnog prvenstva (EURO 2020) na trošak Hrvatskog nogometnog saveza boravio u Ujedinjenoj Kraljevini u lipnju 2021., ako jest u kojem je svojstvu ondje boravio, je li mu HNS podmirio troškove putovanja, smještaja i prehrane, odnosno jesu li mu plaćene ulaznice za utakmice nogometne reprezentacije Hrvatske i o kojim se utakmicama radi, te koliko su iznosili ukupni troškovi koji su mu podmireni, zajedno sa dokumentaciju o tome.

Povjerenstvo od HNS-a zaprimilo odgovor broj: 95553-2/21 u kojem se navodi da je Slavko Prišćan od 29. srpnja 2021. dopredsjednik i član HNS-a, dok je u ranijem mandatu bio član Izvršnog odbora HNS od 10. ožujka 2021. godine. U očitovanju se također navodi da je Slavko Prišćan u svojstvu dopredsjednika bio član delegacije HNS-a na tri utakmice koje je hrvatska reprezentacija u okviru EURO 2020. igrala u Velikoj Britaniji, i to Engleska-Hrvatska, London, 13. 06. 2021., Hrvatska-Češka, Glasgow, 18. 06. 2021., te Hrvatska-Škotska, Glasgow, 22. 06. 2021. Nadalje se navodi da je HNS za sve tri utakmice podmirio troškove avionske karte u ukupnom iznosu od 20.116,00 kn te troškove smještaja u iznosu od ukupno 25.401,88 kn, dok su korištene ulaznice za utakmice bile besplatne te HNS nije imao troškova.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Temeljem zaprimljene dokumentacije Povjerenstvo nije utvrdilo da bi dužnosniku Slavku Prišćanu troškove smještaja i ulaznice radi prisustvovanja utakmicama hrvatske nogometne reprezentacije u inozemstvu podmirila Općina Rovišće, što bi upućivalo na moguće postupanje suprotno odredbama ZSSI-a, jer to ne bi bilo povezano s obnašanjem dužnosti, već su mu isti troškovi bili plaćeni od strane HNS-a u kojem obavlja funkciju u tijelima saveza.

Stoga je utvrđeno da su mu predmetni troškovi podmireni kao članu delegacije HNS-a te da ih nije primio povodom obnašanja dužnosti općinskog načelnika Općine Rovišće, slijedom čega se ne bi radilo niti o primitku nedopuštenog dara u smislu odredbe članka 11. ZSSI-a.

Slijedom navedenog, Povjerenstvo iz raspoloživih podataka i dokumentacije nije utvrdilo postojanje takvih okolnosti koje bi upućivale na moguću povredu odredbi ZSSI-a, slijedom čega je odlučeno kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Slavko Prišćan, elektroničkom dostavom
2. Objava na internetskoj stranici Povjerenstva
3. Pismohrana